Ciyambi

“Ngwazi yane ndiwe” ni buku ilo ŵalikulembera ŵana awo ŵali kukhwaskika na matenda gha COVID-19 pa calo cose capasi.

Mupapi, mlezi panji msambizgi wakwenera kumuŵerengera mwana buku ili panji kukagulu kacoko kaŵana. Nchakuzomerezgeka yayi kuti mwana waŵerenge yekha buku ili kwambula kovwirika na mupapi, mlezi panji msambizgi. Buku lakulongozga mupapi, mlezi na msambizgi lakucemeka “Vyakuti yicite Ngwazi” (ilo lisindikizgikenge kunthazi) likulongozga umo ŵangacitira na fundo zinyakhe zakukhwaska COVID-19, umo ŵangaŵavwirira ŵana kuti ŵaleke kutimbanizgika na ivyo ŵakupulika mumtima mwawo vyakukhwaskana na matenda agha kweniso likulongozga pa vinthu ivyo ŵana ŵangacita vyakukhwaskana na buku ili “Ngwazi Yane Ndiwe”.

Kung’anamulira buku ili muviyowoyero vinyakhe

Wupu wa IASC MHPSS RG uŵenge naudindo wakung’anamulira buku ili kuluta muviyowoyero ivi Arebiki, Cichayinizi, Cifaransa, Ciraskani na Sipaniski. Pala mukukhumba kung’anamulira buku ili kuluta muviyowoyero vinyakhe mukhwaskane na wupu wa IASC Reference Group for Mental Health and Psychosocial Support (MHPSS) (mhpss.refgroup@gmail.com). Mabuku ghose ghamuviyowoyero vinyakhe ghazamuŵikika pa webusayiti ya IASC Reference Group. Pala mwang’anamulira buku ili muviyowoyero vinyakhe panji kulisintha, mukumanyiskika kuti:

Mukuzomerezgeka yayi kuŵikapo cimanyikwiro cinu bakuku ilo (panji ca wupu uwo wamupasani wovwiri kuti mucite nchito iyi).

Pala mwalisintha buku ili (i.e., kusintha mazgo panji vithuzi), mukuzomerezgeka yayi kuŵikapo cimanyikwiro ca IASC. Kuli kose uko buku ilo lamugwiriskika nchito, pangakawonekanga cili cose yayi cakulongola kuti IASC yili kuzomerezga wupu wunyakhe, mabuku panji nchito yili yose yakukhwaskana na buku ili.

Mulembe buku linu pasi pa layisensi ya Commons license. CC BY-NC-SA 4.0 panji 3.0 panji layisensi yinyakhe yakuyana na layisensi iyi. Uwu ni mndandanda wamalayisensi ghakuyana na layisensi iyi: https://creativecommons.org/share-your-work/licensing-considerations/compati-ble-licenses

Mukwenera kulembapo mazgo agha ghakulongola kuti ndise yayi tikacita nchito iyo: “Buku lamuciyowoyero ici/kusintha uko kuli mubuku ili kukacitika na wupu wa Inter-Agency Standing Committee (IASC) yayi. Wupu wa IASC ulije udindo pa ivyo vyalembeka mubuku ili panji pakung’anamulira kuwemi kwa buku ili. Buku lamuCizungu ili “Inter-Agency Standing Committee. My Hero is You: How Kids Can Fight COVID-19! Licence: CC BY-NC-SA 3.0 IGO ndilo ni buku lekha ilo ndakuzomerezgeka kweniso lakugomezgeka.”

Anyina Sara ni ngwazi ya Sara cifukwa cakuti ni mama muwemi comene kweniso ni nkhwantha ya sayansi pa calo cose capasi. Kweni anyina Sara nawo ŵangakwaniska yayi kusanga munkhwala wakucizgira matenda ghakwamba na koronavayirasi.

“Kasi COVID-19 yikuwoneka wuli?” Sara wakaŵafumba anyina.

“COVID 19 panji koronavayirasi nkhanthu kacoko comene ako tingakawona yayi,” ŵakazgola anyina. “Kweni kakwandana pala ŵanthu ŵalwari ŵakukhosomola panji kuyenthyemula, kweniso pala ŵakukola ŵanyawo panji vinthu ivyo vyaŵazingilila. Thupi la ŵanthu ŵalwari likocha comene kweniso ŵakupulika mthupi kuŵinya, ŵakukhosomola kweniso ŵakutondeka kuthuta makola.”

“Sono tingatimbana nako yayi cifukwa tingakawona yayi?” Sara wakafumba. “Tingatimbana nako,” anyina Sara ŵakayowoya. “Lekani nkhukhumba iwe, Sara uvikililike. Vayirasi yingakola ŵanthu ŵanandi kweniso wali yose wangativwirako kuti timalane nayo. Ŵana mbapadela kweniso ŵangativwirako kuti timalane nayo. Ukwenela kukhala wakuvikililika kuti tose tivikililike. Nkhukhumba iwe uŵe ngwazi yane.”

Sara wakagona pabedi usiku uwo kweni wakapulika kuti ni ngwazi yayi mumtima mwakhe. Wakaŵa na citima. Wakakhumbanga walute kusukulu kweni sukulu yakhe yikaŵa yakujala. Wakakhumbanga wakawone ŵanyakhe kweni kukaŵa kwakofya kucita nthena. Sara wakakhumbanga koronavayirasi yileke kofya ŵanthu mucalo ico iye wakakhalanga.

“Ngwazi zinankhongono zapadela” wakayowoya yekha, uku wakujala maso kuti wagone. “Ine ninavici?”

Mwazizi tumazgo tuwemi tukazunula zina lakhe mucisi.

“Kuli njani?” Sara nayo wakayowoya pasipasi.

“Ukukhumba vici kuti uŵe ngwazi, Sara?” lizgo likamufumba.

“Nkhukhumba nthowa yakuti ningagwiriska nchito kuti niphalire ŵana ŵose calo cose capasi kuti ŵajivikilile kuti ŵavikilile wali yose…” wakayowoya Sara.

“Sono ukukhumba ine niŵe vici?” lizgo likafumba.

“Nkhukhumba cinthu ico cingawuluka … calizgo likulu … ico cinganivwira!”

Wuuski, cinthu cinyakhe cakuziziswa cikafika apo pakaŵa ungweru wamwezi …

“Ndiwe njani?” wakathutira mcanya Sara.

“Ndine Ario,” wakayowoya.

“Nindamuwone Ario kawilo,” wakayowoya Sara.

“Nanguŵapo nyengo yose iyi,” wakayowoya Ario.

“Nkhufuma mumtima.”

“Para ningaŵa na iwe …mbwenu ningaphalira ŵana ŵose calo cose capasi za koronavayirasi!” wakayowoya Sara. Ningaŵa ngwazi! Kweni lindizga dankha, Ario, tiŵenge ŵakuvikililika kwenda naumo kulili koronavayilasi?”

“Para uli na ine, Sara,” wakayowoya Ario. “Palije ico cingakupweteka pala tili lumoza.”

Sara wakadukira pamuwongo wa Ario ndipo ŵakawuluka na kufumira pa windo lakucipinda kwakhe kunjira mumlengalenga usiku. Ŵakawuluka kuluta pafupi na nyenyezi na kukatauza mwezi.

Apo zuŵa likafuma, ŵakadeka mucipalamba cakutowa camapiramidi, uko ŵana ŵakaseŵeranga. Ŵana ŵakacemerezga mwakukondwa na kumuwuskira mawoko Sara na Ario wakhe.

“Tamupokelerani, ine ndine Salem!” wakacemerezga mnyamata yumoza. “Mukucita vici kuno? Pepani, tingiza pafupi yayi, tikwenela kukhala mwakutalikana wanu mita!”

“Ndico nchifukwa tizira kuno!” Sara wakazgola. “Ine ndine Sara, uyu ni Ario. Kasi mukumanya kuti ŵana ŵangapangiska kuti ŵanthu awo ŵakukhala nawo pafupi, ŵabwezi, ŵapapi, asekulu na abuya ŵaŵe ŵakuvikililika ku koronavayirasi? Tose tikwenera …”

“Kugeza mumawoko na sopo na maji!” wakayowoya Salem uku wakumwemwetera. “Tikumanya, Sara. Kweniso tikukhosomolera mkati mwakasukununu pala talwara – nakutiso tikuŵawuskira woko ŵanthu mmalo mwakupasana casa. Tikuyezgaso kukhala munyumba, kweni tikukhala mumsumba uwo muli ŵanthu ŵanandi comene … niwanthu ŵose yayi awo ŵakukhala munyumba.”

“Uuuum, panji ningawovwirapo pa nkhani iyo,” wakayowoya Ario.” Ŵangayiwona yayi koronavayirasi, kweni …ine ŵanganiwona! Kwerani pamuwongo pane, kweni conde mukhale pamapapindo ghane ghose ghaŵiri – ngakutalikirana wanu mita!”

Ario wakawuluka kuluta mumlengalenga na Salem na Sara awo ŵakakhala pamapapindo ghakhe ghose ghaŵiri. Wakawuluka kujumpha msumba nakwamba kucemerezga na kwimba! Salem wakacemerezga kwa ŵana awo ŵakaŵa mumsewu: “Lutaninge, mukawaphalire mabanja ghinu kuti ndise ŵakuvikililika pala tili munyumba! Tingapwelelerana makola pala takhala panyumba!” Ŵanthu ŵakazizwa na ivyo ŵakawona. Ŵakaŵawuskira mawoko na kuzomera kukanjira munyumba.

Ario wakawuluka mcanya mumlengalenga. Salem wakacemerezga mwacimwemwe. Kucanya mumlengalenga pafupi pakawulukanga ndege, ŵanthu awo ŵakaŵa mundege ŵakaŵalaŵiska mwakuzizwa

”Ŵanthu ŵakwenera kuleka kwenda sono, kwanyengo yasono,” wakayowoya Salem. “Ŵakujala maboda pacalo cose capasi, nakuti tose tikwenera kukhala kwenekuko uko tili na ŵanthu awo tikuŵatemwa.”

“Vinthu vinandi vikuwoneka kuti vyasintha,” wakayowoya Sara. “Vikunipasa wofi nyengo zinyakhe,”

“Vikupangiska wofi kweniso kutimbanizgana pala vinthu vikusintha, Sara,” wakayowoya Ario. “Pala ninawofi nkhuthuta pacokopacoko comene – nakuthutira kuwalo moto!

Ario wakaphutira kuwalo laŵi lamoto likulu!

“Pala mwacita wofi, mukucita wuli kuti mtima ukhale pasi?” Ario wakaŵafumba.

Ŵakawuluka musimusi kuluta pasi na kukadeka pafupi na muzi unyakhe ucoko. Msungwana ŵakaŵa kuwalo wakatondolanga maluŵa. Apo wakawona Ario na ŵana awo ŵakakhala pamapapindo ghakhe, wakaseka.

“Ario!” wakacemerezga. “Tikwenera kukhala mwakutalikirana wanu mita, sono nikuwuluskirenge waka mawoko! Mukucita vici kuno mose imwe?

“Nangupulika mumtima kuti wanikumbatira apo wanguyowoya kuti uniwuluskirenge mawoko, Sasha,” wakayowoya Ario. “Vikunikondweska umo tikugwiriskira nchito mazgo pera kuti tilongole citemwa kweniso ivyo tikucita kuti tilongole citemwa. Nakhumbanga ŵanyane ŵasambire za nkhongono zapadera zapacanya izo uli nazo.”

“Nkhongono zane zapadera zapacanya ni vici?” wakayowoya Sasha.

“Kufumira apo munthu munyakhe wakalwarira pa banja linu, ukukhala pamulyango lero kuwopa kupira ŵanthu ŵanyakhe koronavayirasi,” wakayowoya Ario.

“Enya, mbadada ŵane, ŵakukhala kucipinda kwawo ŵakufuma yayi mpaka ŵacire.” wakayowoya Sasha.

NGWAZI YANE NDIWE

Sara wanacitima kuti palije uyo wasanga mankhwala ghakucizga koronavayirasi, wakukhumba kuti waŵe ngwazi pakuphalira ŵana ŵanyakhe pa calo cose capasi umo ŵangajivikililila kweniso kuvikilila ŵanthu ŵanyakhe. Kasi wakwaniskenge wuli kucita ivi?]

Ndimwe ŵakuzomerezgeka kutola buku ili pa intaneti, kupanga mabuku ghanyakhe pakucita fotokope, panji kuyisintha nkhani iyi panji kugwiriska nchito vithuzi malingana mwalembapo nthena:

Mutu: Ngwazi Yane Ndiwe

Wakulemba: Helen Patuck

Kulisintha: eKitabu LLC

Wakujambula vithuzi: Helen Patuck

Kung’anamulira: Cecilia Mwalwayo, Mervis Kamanga

Ciyowoyero: Tumbuka

Levo: 3

©IASC, 2020.

CC BY NC: SA Creative Commons: Attribution 4.0 International Public License

Umo buku ili likalembekera

Buku ili nchakulondezga ca pulojekiti iyo yikapangika na wupu wakucemeka Inter-Agency Standing Committee Reference Group on Mental Health and Psychosocial Support in Emergency Settings (IASC MHPSS RG). Nchito zapulojekiti iyi zikagwirika na ŵakaswiri ŵakufumira kuvyalo vyakupambana pambana pa calo cose capasi awo ŵakugwira nchito ku Mawupu agho nimamembala gha IASC MHPSS RG, kweniso ŵapapi, ŵalezi, ŵasambizgi na ŵana ŵakufumira ku vyalo 104 ŵakatolapo lwande pa nchito iyi. Mndandanda wamafumbo ghacalo cose capasi wukaperekeka kwa ŵanthu muviyowoyero vya Arebiki, Cizungu, Italiyana, Cifaransa na Sipaniski kuti ŵapulike umo ŵana ŵakughanaghanira na kupulikira mumtima mwawo za matenda gha COVID-19 kweniso vinthu ivyo ŵakuvisoŵa panyengo iyo kuli matenda agha. Fundo zikuluzikulu zakuti zitambasulike mucidokoni ici zikasoleka kufuma pa mazgolo agho ŵanthu ŵakapereka. Buku ili likati lalembeka, likapelekeka ku vyalo ivyo vili kukhwaskika na COVID-19 kuti ŵaŵaŵerengere ŵana. Ivyo ŵana, ŵapapi na ŵalezi ŵakayowoya ŵati ŵaŵerenga buku ili vikagwiriskika nchito kuti cidokoni ico cili mubuku ili ŵacinozge kuti ciŵe ciwemi.

Ŵana, ŵapapi, ŵalezi na ŵasambizgi wakujumpha 1700 pacalo cose capasi ŵakapeleka nyengo yawo kutilongosolera umo ŵakacitiranga kuti ŵakwaniske kukhala na umoyo panyengo iyo kuli matenda gha COVID-19. Tikuŵawonga comene ŵana aŵa na ŵapapi, ŵalezi na ŵasambizgi ŵawo cifukwa cakuzgola mafumbo ghithu kweniso cifukwa cakupangiska kuti cidokoni ici ciŵe ciwemi. Ici nchidokoni ico cili kulembekera ŵana kweniso cili kulembeka na ŵana ŵapacalo cose capasi.

Wupu wa IASC MHPSS RG wukuwonga a Helen Patuck cifukwa cakulemba cidokoni ici kweniso kujambula vithuzi vyakulongosola cidokoni ici.

©IASC, 2020. Buku ili lili kusindikizgika pasi pa layisensi ya Creative Commons Attribution-NonCommercial ShareAlike 3.0 IGO (CC BY-NC-SA 3.0 IGO; https://creativecommons.org/licenses/bync-sa/3.0/igo). Mwakuyana na layisensi iyi, mungapanga fotokope, kulilemba muviyowoyero vinyakhe panji kulisintha buku ili malingana mwalemba kuti ŵanthu ŵamanye kuti vikufumira kubuku ili, kweni kuguliska nchakuzomerezgeka yayi.

“Nkhutemwa kughanaghana zamunthu munyakhe uyo wakunipangiska kuti nipulike mumtima wane kuti ndine wakuvikililika,” wakayowoya Sara.

“Ine nane nthena, nkhughanaghana ŵanthu ŵose awo ŵakunovwira kuti nipulike mumtima wane kuti ndine wakuvikililika, nthena abuya na asekulu,” wakayowoya Salem, “Naŵasoŵa. Ningaŵakupatira yayi kopa ningaŵapasa koronavayirasi. Kanandi tikukaŵawona kuwumaliro kwa sabata yili yose kweni sono tikulutako yayi kuti tiŵavikilire kukoronavayirasi.”

“Ungaŵayimbira foni?” Sara wakamufumba mubwezi wakhe.

“Enya!” wakayowoya Salem. “Ŵakuniyimbira foni dazi lili lose, nkhuŵaphalira vyose ivyo tikucita kunyumba. Vikunikondweska kweniso nawo vikuŵakondweska.

“Nchacilendo yayi kuŵasoŵa ŵanthu awo tikuŵatemwa awo tingakaŵawona yayi nyengo yasono,” wakayowoya Ario. “Vikulongola kuti tikuŵaphwelelera. Ungakondwa kuti ukumane na ngwazi zinyakhe?”

“Enya!” Sara na Salem ŵakazgola mwakucemerezga.

“Mwazgola makola, mubwezi wane Sasha wanankhongono zapadera zapacanya comene,” wakayowoya Ario. “Tiyeni kwenekuko!”

“Kweni mbalwari comene yayi! Tikuseŵera maseŵero ghakupambana pambana, tikuphika, kucezga paluŵaza kweniso tikurya lumoza. Ŵadumbu ŵane na ine tikukola njoŵe zinthu zakumalundi na kuvina. Tikuŵerenga mabuku kweniso tikusambira cifukwa nyengo zinyakhe nkhupukwa sukulu. Kukhala panyumba pela pakwamba vikawoneka vyacilendo kweni sono tazgoŵera.”

“Nchipusu yayi, Sasha,” wakayowoya Ario. “Wamba kusanga nthowa zakujisanguluskira kweniso umo mungakhalira makola panyumba na awo ukuŵatemwa. Ici cikukupanga iwe kuŵa ngwazi yane!”

“Iwe ukuyambana na ŵapabanja lako?” wakafumba Salem.

“Nyengo zinyakhe tikuyambana,” wakayowoya Sasha. “Tikwenera kupilirana comene, kuŵa ŵakupulikiska comene kweniso ŵakuphepiska luŵiro. Iyo ni nkhongono yapacanya comene cifukwa yingatipangiska ise panji ŵanyithu kupulika makola mumtima. Kweniso nkhukhumba kukhala ndekha nyengo zinyakhe. Nkhutemwa kuvina na kwimba ndekha! Nyengo zinyakhe nkhuŵayimbira foni ŵanyane...“

“Sono Ario, viŵenge mbuni na ŵanthu awo ŵali kutali na kwawo panji awo ŵalije kwakukhala?” wakafumba Sara.

“Ilo ni fumbo liwemi comene, Sara,” wakayowoya Ario. “Tiyeni tilute tikafumbe.”

Sono ŵakamulayira Sasha na kunyamuka. Mvuci ukathukiriranga nakuthukiriranga apo ŵakadekanga pacilumba ico cikazingililika na nyanja yikulu.

Apo ŵakawona msasa uwo ukaŵa na ŵanthu ŵanandi.

Msungwana yumoza wakaŵawona na kuŵawuskira kawoko, wakayima patali.

“Monire Ario, ndine wakukondwa comene kuti nakuwonaso!” wakayowoya. “Tikuyezgeska kukhala patali na patali kuyana na wanu mita, sono niyowoyenge nawe uku nayima kuno. Kweni nkhukhumba kuwonana na ŵanyako awo! Zina lane ni Leila.”

“Monire Leila! Ine ndine Sara, uyu ni Salem,” Sara wakayowoya. “Vikuwoneka ngati ukukhumba kujivikilila wekha ku koronavayirasi. Vinyakhe nivici ivyo ukucita kuti ujivikilire?”

“Tikugeza mumawoko na sopo na maji!” Leila wakazgola.

“Namweso mukukhosomolera mkati mwakasukununu?” wakafumba Salemu.

“Ungatilongola umo mukucitira?”Leila wakamufumba. Salem wakaŵalongola.

“Tose tikuyezga kukhoma mtima, kweni nkhufipa mtima cifukwa ca cinthu cinyakhe,” wakayowoya Leila. “Tingadumbirana vya ico? Nkhapulika kuti munthu munyakhe wakalwara na kufwa sono vili kunipasa wofi comene. Kasi mbunenesko kuti ŵanthu ŵangafwa cifukwa ca koronavayirasi?”

Ario wakathuta mwakukhizga mtima na kukhala pasi pamatako ghakhe ghakulu.

“Enya, ngwazi zicokozicoko, nivyakuziziswa,” wakayowoya Ario. “Ŵanthu ŵanyakhe ŵakupulika kulwara yayi muthupi mwawo kweni ŵanthu ŵanyakhe ŵakulwara comene kweniso ŵanyakhe ŵakufwa. Lekani tose tikwenera kupwelelera comene ŵanthu ŵacekulu na awo ŵanamatenda ghanyakhe cifukwa ŵakulwara comene na koronavayirasi. Nyengo zinyakhe pala tinawofi comene panji tikupulika mumtima kuti ndise ŵambula kuvikililika cingaŵa cakovwira kughanaghana za malo ghanyakhe ghakuvikililika. Mukukhumba muyezge kucita ivi, ticitire lumoza?”

Ŵose ŵakazomera, sono Ario wakaŵaphalira kuti ŵose ŵajale maso ŵaghanaghane za malo agho ŵakupulikapo kuti mbakuvikililika.

“Ncheru cinu ciŵe panyengo iyo imwe mukapulika mumtima kuti ndimwe ŵakuvikililika,” akayowoya Ario.

Pawumaliro wakaŵafumba kuti ŵanguwona vici, ŵangupulika wuli mumtima kweniso ivyo ŵanguvinuska pamalo ghawo agho ŵakupulikapo kuvikililika. Wakaŵafumba pala pali munthu wapadera wapamtima pawo uyo ŵakukhumba ŵamuceme kuti wize pamalo ghawo agho ŵakupulikapo kuvikililika kweniso ivyo ŵangadumbirana naye.

“Mungaluta kumalo ghinu agho mukupulikapo kuvikililika pala munacitima panji wofi,” wakayowoya Ario. “Izi ni nkhongono zinu zapadela, kweniso mungagaŵirako nkhongono izi ŵabwezi ŵinu na ŵapabanja linu. Kweniso mukumbukenge kuti nkhupwelelera za imwe kweniso ŵanthu ŵanandi ŵakupwelera. Ivi navyo vingamovwirani.”

Leila wakayowoya, “Tose tingapwelelerana.”

“Uwo mbunenesko nadi, Leila,” wakayowoya Ario. “Tingapwelelerana, kuli kose uko tili. Kasi ukukhumba ulute nase uko tikuluta sono kwawumaliro?”

Leila wakasankha kuti walutenge na Ario na ŵabwezi ŵakhe ŵasono. Sara wakakondwa kuti Leila walutenge nawo cifukwa cakuti wakamanyanga kuti nyengo zinyakhe tikwenera kovwirana. Ŵakawuluka kacetecete kwambula kuyowoyeskana, kweni Leila wakamanya kuti ŵabwezi ŵakhe ŵasono ŵakupwelera comene za iye.

Mapiri agho ghakaŵa na cifunga ghakamba kuwoneka pacokopacoko, Ario wakadeka mumsumba unyakhe ucoko. Ŵana ŵakaseŵeranga mumphepete mwa mulonga.

“Ario!” mwana yumoza wakacemerezga, uku wakumuwuskira kawoko.

. “Monire, Kim,” wakayowoya Ario. “Imwe mose, nkhukhumba mukumane na ŵabwezi ŵane awo ŵali kukhalapo na koronavayirasi na kucira.”

“Vikaŵa mbuni?” wakafumba Salem.

“Nkhakhosomolanga kweniso nkhapulikanga thupi lane kocha comene nyengo zinyakhe. Nkhaŵaso wakuvuka comene mwakuti nkhakhumbanga yayi kuseŵera kwamadazi ghacokowaka,” wakayowoya Kim. “Kweni nkhagonanga comene kweniso ŵapabanja lane ŵakanipwelelera comene. Ŵanyakhe mwa ŵapapi ŵithu na abuya na asekulu ŵakaluta kucipata. Manesi na madokotala ghakaŵapwelelera mwacitemwa, kweniso ŵanthu ŵakudera uko tikukhala ŵakativwiranga kunyumba. Pati pajumpha masabata pacokowaka, tikacira na kukhalaso makola.”

“Ine ni munyakhe wa Kim,” wakayowoya yumoza wa ŵana. “Cifukwa cakuti Kim wakaŵa na koronavayirasi, tikaleka yayi kuŵa pawubwezi – nanga wuli kukaŵa kwamacitiko yayi kukamuwona. Nkhaleka yayi kupwelera za iye nakuti ndise ŵakukondwa kuti tikuseŵeraso lumoza!” “Nyengo zinyakhe cinthu cakuzilwa comene ico tingacita nga ŵabwezi nkhuvikililana,” wakayowoya Ario. “Nanga wuli ivi vikung'anamula kuti tikwenela kukhala kutali na munyakhe kwa nyengo yicoko waka.”

“Tingacitirana vinthu ivi,” wakayowoya Leila.

“Ndipo dazi linyakhe, tizamuseŵeraso lumoza tose na kuweleraso kusukulu ngati umo tikacitiranga,” wakayowoya Salem.

Nyengo yakuwelera kunyumba yikakwana, kweniso nyengo yakuti Sara walayilane na ŵabwezi ŵakhe ŵasono. Ŵakapangana kuti ŵazamuluwa yayi vya ulendo wawo uwo ŵangwenda lumoza.

Sara wakaŵa nacitima kuti wazamuŵawonaso mwaluŵiro yayi ŵabwezi ŵakhe. Kweni wakakondwa apo wakakumbuka ivyo Kim wakayowoya. Cifukwa cakuti ungakaŵawona yayi ŵanthu vikung’anamula kuti waleka kuŵatemwa yayi.

Ario wakaŵathula muvikaya vyawo ŵose na kumulindilira Sara kuti wagone dankha ndipo wafumengepo.

“Kasi tingacitaso nthena namacero?” Sara wakamufumba Ario.

“Yayi Sara, iyi ni nyengo yakuti ukhale na banja lakwinu,” wakayowoya Ario. “Ukwenela kukumbuka nkhani yithu. Ungaŵapwelelera awo ukuŵatemwa pakugeza mumawoko kweniso kukhala pamulyango. Ine nkhukhala kutali yayi. Nyengo zose ungakhala na ine pala waluta kumalo ghako ghakuvikililika.”

“Ndiwe ngwazi yane,” Sara wakayowoya mwakuphwepwa.

“Nawe ndiwe ngwazi yane, Sara. Ndiwe ngwazi yaŵose awo ŵakukutemwa,” Wakayowoya Ario.

Sara wakagona ndipo apo wakawukanga namacero ghakhe, Ario wakaŵa kuti waluta. Mbwenu wakaluta kumalo ghakhe ghakuvikililika kuti wakayowoye na Ario, sono wakajambula vyose ivyo ŵakawona lumoza kweniso ivyo ŵakasambila pawulendo wawo. Wakacimbilira kwa ŵanyina na ico wakajambula kuti wakaŵaphalire nkhani yiwemi.

“Tose tingaŵawovwira ŵanthu kuti ŵaŵe ŵakuvikililika, Amama,” Sara wakayowoya. “Nkhakumana na ngwazi zinandi pawulendo wane!”

“Enya Sara, ukuneneska nadi!” ŵakayowoya anyina. “Pali ngwazi zinandi izo zikuyezgeska kuti ŵanthu ŵaŵe ŵakuvikililika ku koronavayirasi, ngati madokotala na manesi ghakuziziswa. Kweni wanikumbuska kuti tose tingaŵa ngwazi, dazi lili lose, kweni ngwazi yane yikulu ndiwe Sara.”

Buku ili likalembeka na wovwiri wakufumira ku wupu wakucemeka All Children Reading: A Grand Challenge for Development (ACR GCD) na mawupu agho ghakayambiska wupu uwu ghakucemeka The United States Agency for International Development (USAID), World Vision na The Australian Government mwakukolerana na The Global Book Alliance. Buku ili likalembeka na wupu wakucemeka eKitabu LLC kweniso ivyo vili mubuku ili nimaghanoghano gha mawupu agha yayi ACR GCD na The Global Book Alliance. Cifukwa ca kusintha kuli kose uko kuli kucitika mubuku ili panji kung’anamulira muviyowoyero vinyakhe uko kuli kucitika, buku ili likutoleka kuti ndakuzomerezgeka na wupu wa ACR GCD yayi kweniso wupu wa ACR GCD wulije udindo pa vyose ivyo vyalembeka mubuku ili panji vyakubudika ivyo vingasangika mubuku ili.